Фьодор Тютчев
Прати, о господи, отрада…

Превод от руски: Григор Ленков, —

chitanka.info

Прати, о господи, отрада

на оня, който в зноен ден

върви край ниската ограда

подобно просяк изнурен.

Отвъд градинската ограда

той вижда дървеса, реки

и недостъпната прохлада

на китни, блеснали лъки.

Не зарад него дървесата

разстилат своя здрач дълбок

и като облак над земята

увисва димен водоскок.

Напразно пещерата няма

прехласнат взора му държи

и с воден прах фонтанът няма

главата му да освежи.

Прати, о господи, отрада

на оня, който ден след ден

върви край ниската ограда

подобно просяк изнурен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.